Gianluca Chetcuti … Fost l-aqwa tiraturi f'pajjiżna Intervista minn Cristian Muscat Gianluca Chetcuti jispeċjalizza fid-double trap iżda issa minħabba li nbidlu r-regoli, qed jiffoka fuq it-trap. Għamel ġieħ u unur kbir għal pajjiżna permezz tad-diversi unuri li rebaħ barra minn xtutna fejn ghamel ukoll isem ghalih. K if għażilt l-isparar fost numru ta' sport ieħor? Minkejja li m'għandi lil ħadd dilettant ta' dan l-isport jew tal-kaċċa fil-familja tiegħi, dejjem kelli xi ħaġa ġewwa fija bħala xewqa li nagħmel xi sport diifferenti. Meta kont żgħir, kont nipprattika l-football imma qatt ma kont nagħmlu b'qalbi, pjuttost kont immur bid-dwejjaq. Kont naf li l-football ma kienx jgħodd għalija. Iktar ma kbirt u bdejt naqra u ninteressa ruħi fl-armi aktar bdejt nitħajjar biex nibda l-isport tal-isparar, avolja ma kontx naf eżatt għalxiex kont dieħel. Ta' 12-il sena waqaft nipprattika l-football u flimkien ma' missieri bdejna nistaqsu u nfittxu dwar l-isport tal-isparar. Sentejn wara, għaliex il-liġi hekk tirrikjedi, sparajt l-ewwel tir b'senter. Minn dakinhar ma ħaristx lura. Tista' tirrakkonta l-esperjenza li kellek meta rbaħt il-midalja tad-deheb waqt l-edizzjoni tal-Logħob tal-Pajjiżi ż-Żgħar li għaddiet fil-Montenegro? Din l-edizzjoni kienet speċjali għalija għal żewġ raġunijiet. Mhux talli rbaħt id-deheb, iżda jien kont nominat ukoll biex inġorr il-bandiera Maltija waqt iċ-ċerimonja tal-ftuħ! Meta rfajt il-bandiera u mexxejt il-kontinġent Malti, ħassejtni kburi mmens nxejjer il-bandiera u nsellem lill-partitarji barranin, membri distinti kif ukoll lill-udjenza fejn reġa' kien hemm il-ġenituri preżenti biex jagħtu lili u lill-kontinġent Malti is-sapport tant apprezzat. Jiena pparteċipajt fid-dixxiplina tal-isparar tal plattini, b'mod speċifiku id-Double Trap. Irnexxieli niddefendi t-titlu tiegħi bħala rebbieħ tal-midalja tad-deheb fid-Double trap fil-Logħob tal-Pajjiżi ż-Żgħar għal sentejn konsekuttivi wara li rbaħt l-istess deheb sentejn ilu f'San Marino. U dik ta' sentejn qabel f'San Marino? Hemmhekk, niftakar li għall-ewwel, meta sparajt l-aħħar żewġ tiri u n-nies bdew iċapċpu u jgħajtu, ma kontx konvint li rbaħt id-deheb. Jien kont tal-fehma li d-distakk bejni u ċ-Ċiprojott kien akbar imma meta ċ-Ċiprijott spara l-aħħar żewġ tiri u rajt lill-coach tiegħi, flimkien mal-kumplament tal-kontinġent Malti, ġejjin jiġru fuqi rrealizzajt li kont irbaħt. Irnexxieli nikseb it-tielet midalja tad-deheb għal Malta u rnexxieli nżomm id-dominanza Maltija fid-dixxiplina tad-Double Trap. Wara li ġew jerfgħuni … ma stajtx insib kliem biex nispjega eżatt is-sodisfazzjon u l-pjaċir li ħassejt, però kont ferħan ħafna, speċjalment għall-fatt li kien hemm ukoll il-ġenituri preżenti hemmhekk. Hija xi ħaġa speċjali li tirbaħ u ġġib suċċess għal pajjiżek quddiem l-iktar nies importanti f'ħajtek. Bi preparamenti għal-Logħob tal-Pajjiżi ż-Żgħar li huma skedati li jsiru ġewwa pajjiżna sentejn oħra, inħolqot strateġija fid-dixxipini tal-isparar Trap u Skeet fejn ġew iffurmati timijiet nazzjonali. Is-sena li għaddiet irnexxieli nikseb post f'dan it-tim għal din is-sena flimkien ma' ħames tiraturi oħrajn ewlenin. Inħoss li mmur tajjeb magħhom u ninsabu akkaniti biex intejbu il-livell tagħna rispettivament. Kollha għandna karattri differenti u kollha kemm aħna nifhmu li hemm element ta' kompetizzjoni bejnietna, xi ħaġa li jien familjari magħha mill-esperjenza li kelli fid-Double Trap! Nagħraf li din il-kompetizzjoni hija tajba għalina u żżommok fil-logħba. X'inhi r-relazzjoni tiegħek mal-Federazzjoni Maltija tal-Isparar (MSSF)? Jiena membru reġistrat tal-MSSF u kburi li nirrappreżentaha kull darba li nilbes l-uniformi tagħha waqt xi intervista, media sportiv, jew safar. Kulma jmur u jgħaddi ż-żmien, inqis li l-MSSF u l-kumitat eżekuttiv preżenti u anke tal-passat, qegħdin jaħdmu biex l-isport tal-isparar jissoda u jikber fil-popolaritá. Kif qiegħed titħarreġ waqt dan iż-żmien tal-pandemija COVID-19 u dan kif affettwa l-isport tal-isparar? Nafu li l-pandemija misset kull forma ta' attivitajiet soċjali, inkluż sport u inkluz l-isport tal-isparar. Minkejja li mhuwiex sport fejn hemm kuntatt dirett ma' atleti oħrajn, xorta ġejna affettwati lokalment bid-derogi tal- awtoritajiet Maltin u posponiment barra minn xtutna. Ma tistax tikkumpensa it-taħriġ tal-isparar mija fil mija billi tirreplika l-isparar f'moħħok u tagħmel taħriġ mentali peró żgur li ttaffi d-distakk u jgħinek iżżomm moħħok fil-logħba. Issa li wasalna f'Marzu wkoll hemm bzonn li nżid iżjed fit-taħriġ fiżiku biex inkun aktar b'saħħti għall- istaġun li ssoltu jkun l-aktar mimli fix-xhur li ġejjin. F'wieħed mil-Legal Notices li nħareg riċentement, tat lis-Supretendent tas-Sahha Pubblika l-poter li possibilment teskludi xi timijiet tal-atleti nazzjonali mir-restrizzjonijiet li ġew imposti waqt l-imxija. Nittama li jekk ma jkun tal-ebda detriment għas-saħħa pubblika tagħna l-atleti u ħaddiema fir-ranges, jew li nitfgħu sforz żejjed fuq l-awtoriritajiet tas-saħħa, inkunu nistgħu nerġgħu nibdew nitħarrgu. Peró, ikollna nistennew u naraw x'se jiġri fil-ġimghat li ġejjin, u nisimgħu mill-awtorijitajiet biex nagħmlu l-parti tagħna ħalli nrażżnu l-mard. Taħseb li jeżisti biżżejjed interess minn tfal u żgħażagħ fl-isport tal-isparar … u taħseb li jeżistu żgħażagħ oħra bħalek li għandhom futur f'dan l-isport u kategoriji oħra tal-isparar? Żgur li f'pajjijżna hawn talent kbir fl-isparar, kemm fid-dixxiplini tal-iskeet u t-trap, kif ukoll fid-dixxiplini l-oħrajn. F'dawn l-aħħar snin rajt żieda ta' żgħażagħ li qed jitħarju jibdew u anke żgħażagħ li qegħdin juru li huma kapaċi għal dan l-isport. Waqt it taħriġ tiegħi f'diversi ranges, ilmaħt u segwejt numru ta' żgħażagħ li bdew jisparaw u xi wħud li juru li jistgħu jippromettu, żgħażagħ li jien nara lili nnifsi fihom, bl-istess dedikazzjoni u mħabba li ħaddant għall-isport meta kont tal-istess etá. Kif qed tħares lejn il-futur tiegħek f'dan l-isport? Il-ħsieb tiegħi huwa li nkompli nitħarreg bl-istess ritmu li żammejt dawn is-snin kollha. Urejt li għandi kapaċitá biex nispara diversi dixxiplini tal-isparar u li għandi l-potenzjal li ntejjeb ruħi biex nilħaq livell ta' tiraturi internazzjonali. Mill-esperjenza nista' nikkonferma li dan biss jista' jsir billi nibqa' leali lejn it-taħriġ komplut u ffukat lejn il-miri żgħar. It-taraġ nitilgħuh tarġa tarġa, frażi li nfakkar lili nnifsi ta' spiss! Tista' tgħaddi messaġġ lil dawk it-tfal u żgħażagħ li jixtiequ jagħmlu karriera fl-isport tal-isparar? Jien ngħidilhom li jekk jixtiequ jagħmlu sport differenti, fejn jitgħallmu dix­xiplina kompetittiva u fejn il-konċentrazzjoni tidħol ħafna, mela l-isparar jgħodd għalihom. Però, nixtieq nagħmilha ċara li dan l-isport mhuwiex sport fejn dejjem wieħed jista' jmur bl-intenzjoni li f'temp qasir ta' żmien jista' jilħaq livell għoli. Ħafna mid-drabi, u nitkellem mill-esperjenza, dan l-isport jieħu ħafna ħin u prattika u jista' jkun frustranti ħafna sakemm tibda, imma l-isparar jagħti sens ta' sodisfazzjon kbir li naħseb ftit sports kapaċi jagħtu. Għaldaqstant dan l-isport jirrikjedi paċenżja. Tista' tgħaddi xi ringrazzjamenti wara dan is-suċċess li rnexxielek tikseb għalkemm għadek ta' età żgħira? Iva, fil-fatt nixtieq li minn qalbi nirringrazzja lil kulħadd li kien miegħi f'dan il-vjaġġ ta sparar sportive. Insemmi lil SportMalta, Kumitat Olimpiku Malti (MOC), il-Malta Shooting Sport Federation (MSSF) u l-federazzjonijiet abbonati magħhom, diversi ġurnalisti u dilettanti tal-isport, coaches u speċjalisti li kelli pjaċir u unur li naħdem magħhom tul dan Iż-żmien, ħbieb, familjari b'mod speċjali lil ħuti, ġenituri u t-tfajla tiegħi, li verament sibthom dejjem warajja u tawni kull appoġġ morali, u lil kull min dejjem tani u għadu jagħtini l-appoġġ neċessarju biex irnexxieli nikseb dan is-suċċess!